B4-0342, 0343, 0344, 0345, 0346, 0347 ja 0352/97

Päätöslauselma Lähi-idän rauhanprosessista

Euroopan parlamentti, joka

- ottaa huomioon aiemmat päätöslauselmansa Lähi-idän rauhanprosessista, erityisesti 14. marraskuuta 1996 ((EYVL C 362, 2.12.1996, s. 255)) ja 13. maaliskuuta 1997 ((Kyseisen päivän istunnon pöytäkirja, osa II, kohta 11)) annetut,

- ottaa huomioon Yhdistyneiden kansakuntien turvallisuusneuvoston päätöslauselmat nro 242 ja 338,

- ottaa huomioon neuvoston 1. lokakuuta 1996 ja 27. helmikuuta 1997 antamat Lähi- itää koskevat julistukset,

A. katsoo, että erityisesti Itä-Jerusalemissa tapahtuva uusien juutalaissiirtokuntien rakentaminen on YK:n turvallisuusneuvoston päätöslauselman nro 242 vastaista ja merkittävä rauhan este,

B. katsoo, että kiihtynyt väkivalta ja terrori-iskut ovat vaatineet Israelissa lukuisia siviiliuhreja,

C. katsoo, että terrorismia ei saa koskaan pitää asianmukaisena keinona jonkin asian puolustamiseksi,

D. ottaa huomioon 7. huhtikuuta 1997 esitetyn unionin viimeisimmän aloitteen, joka muodostuu menettelysääntöjen ehdottamisesta israelilaisille ja palestiinalaisille; menettelysääntöihin sisältyy kolme periaatetta: Palestiinan itsehallintoviranomaisten vakaa sitoutuminen väkivallan ja terrorismin torjunnan vahvistamiseen Israelin rauhoittamiseksi, yksipuolisten aloitteiden välttäminen sekä uusien juutalaissiirtokuntien perustamisen jäädyttäminen palestiinalaisalueilla,

E. katsoo, että rauhanneuvottelujen uudelleen aloittaminen Oslon ja Madridin sopimusten hengen ja kirjaimen mukaisesti on saanut paljon kannatusta sekä Israelissa että palestiinalaisten keskuudessa, ja on vakuuttunut siitä, että asiassa voidaan edetä ainoastaan, jos noudatetaan tinkimättä periaatteita ja sopimuksia, jotka sekä Israelin että Palestiinan viranomaiset ovat hyväksyneet;

1. Pyytää kaikkia osapuolia kunnioittamaan Oslon sopimusten kaikkia osia, ottaen erityisesti huomioon Jerusalemin tulevan aseman, ja toistaa pyyntönsä siitä, että Har Homa -hanke on keskeytettävä välittömästi;

2. Tuomitsee äskettäiset terroriteot ja ilmaisee syvimmän osanottonsa terroristien uhrien omaisille;

3. Toistaa tuomitsevansa jyrkästi kaiken terrorismin, joka kohdistuu valikoimatta viattomiin ihmisiin, ja kehottaa Palestiinan ja Israelin viranomaisia toteuttamaan kaikki tarvittavat toimenpiteet terrorismin kitkemiseksi alueiltaan;

4. Pyytää naapurivaltioita edistämään rauhanprosessia siten, että ne kehottavat osapuolia noudattamaan niiden hyväksymiä periaatteita ja sopimuksia sekä panemaan ne täytäntöön;

5. Tukee neuvoston toimintaa ja pyytää Yhdysvaltoja suhtautumaan myönteisesti ehdotettuihin menettelysääntöihin ja tukemaan niitä yhteisellä toiminnalla Euroopan unionin kanssa, jotta rauhanprosessi voitaisiin käynnistää uudelleen;

6. Pyytää lisäksi Israelin hallitusta ja Palestiinan itsehallintoviranomaisia ottamaan huomioon neuvoston viimeisimmät ehdotukset ja toimimaan niiden mukaisesti;

7. Odottaa Israelin hallitukselta myönteisiä toimenpiteitä talouden elvyttämiseksi palestiinalaisviranomaisten hallinnoimalla alueella, erityisesti Gazan sataman avaamista ja liikenne- ja viestintäyhteyksien parantamista etenkin Gazan ja Länsirannan välisten yhteyksien sekä Gazan sataman ja lentokentän rakennustöiden loppuunsaattamisen osalta, jotta palestiinalaisia autetaan pääsemään eristyneisyydestään ja taloudellisesta ja sosiaalisesta ahdingostaan;

8. Kehottaa puhemiestään välittämään tämän päätöslauselman neuvostolle ja komissiolle sekä Yhdysvaltain ja Israelin hallituksille ja Palestiinan itsehallintoviranomaisille.